**Christian Bro**

Det allervigtigste for mig er, at vi fastholder den sikre kurs og den politiske dialog i byrådet, når Steen takker af som borgmester. Med opbakning fra jer - partiets medlemmer - vil jeg gerne stå i spidsen for dén indsats:

**Nutidens Bro til fremtidens Fredericia**

Jeg har i 35 år været tillidsrepræsentant for mine arbejdskolleger og har 14 års erfaringer fra byrådet. Jeg har især arbejdet med børn, unge og uddannelse, øget beskæftigelse, og ikke mindst kommunens ansvar for grøn omstilling, natur, miljø, plan og teknik. jeg er medlem af Økonomiudvalget, hvor trådene samles, og hvor vi ofte foretager svære prioriteringer.

Når I om lidt tager stilling, skal I kunne stole på os, der rækker ud efter jeres tillid og opbakning. At vi vil knokle for borgernes og kommunens bedste. I et tillidsfuldt samarbejde med medarbejdere og samarbejdspartnere.

Jeg er klar til at bygge bro fra nutiden til fremtidens Fredericia. Med en mere tryg ældrepleje. Flere jobs og grønne virksomheder. Skole-, uddannelses- og fritidstilbud, som giver vores børn og unge et godt afsæt i livet – og som også vil tiltale forældre, der overvejer at flytte til vores dejlige kommune.

Mine år som fællestillidsrepræsentant og klubformand for kollegerne på postcenteret i Erritsø har lært mig, at respekt og tillid kan omsættes til resultater og gavn for begge parter i en forhandling. Vælgernes tillid til os, afhænger af, at vi efter valget af ny spidskandidat respekterer medlemmernes afgørelse og fortsætter den politiske indsats – og for god ordens skyld: jeg står fortsat til rådighed som byrådskandidat.

Respekt og tillid er også nøgleord, når vi skal sikre bedre hjemmepleje og forhold på vores plejehjem. Jeg glæder mig virkelig til, at vi politisk kan give medarbejderne i ældreplejen et større fagligt råderum, så de får bedre mulighed for at møde borgernes behov. Det vil helt sikkert samtidig gavne personalets tilfredshed og trivsel på jobbet. Og give bedre mulighed for at fastholde medarbejderne, så de ældre oftere bliver mødt af en de kender og er tryg ved.

I det samarbejdende byråd, hvor vi søger løsninger og har øjnene på bolden, vil jeg og kollegerne i Socialdemokratiets gruppe dog aldrig slippe den hjertesag, der i langt over hundrede år har været arbejderbevægelsens. At børn og unge, der ikke kommer lige så godt fra start som de fleste andre, skal have en ekstra håndsrækning fra fællesskabet. Vi skal møde også dem med respekt og tillid. Og klare meldinger om, at de dur - og at vi, fællesskabet har brug for deres evner og indsats.

Mere social retfærdighed og mindre ulighed - i vilkår, sundhed og muligheder - er en grundpille i vores danske samfundsmodel. Det er også en grundpille i Socialdemokratiets Bro til fremtidens Fredericia.

*Vil du vide mere om mig er du velkommen på:* ***christianbro.dk***

*Jeg kan træffes på 29386117 – og på mail christian.bro@fredericia.dk*